《寿游侍郎七十九》
宋代·王九万

炎凉薄流光，荣悴猾生理。芳荃化为茅，嘉橘变成枳。

谁知古大椿，霜雪自薿薿。立身既千仞，骛阴殆百里。

宜哉富春秋，万物听独止。先生一灵椿，耸壑屹山峙。

纳湖溉其根，后溪拥其址。平生学问力，顿在名节里。

甘泉讵弗贵，东山不为起。以身蹈高洁，为世律贪鄙。

坐令夸夺辈，疾走掩两耳。乃知公进退，均为国凭恃。

恭为陛下圣，雅欲致园绮。黄金已九环，丹诏行一纸。

公心岂轻重，上意实注委。嘉平报初度，吉音随燕喜。

耆英七十九，彷佛富公是。行归磻溪载，更咏淇奥美。

方觉岁寒姿，不随世变靡。锦溪入霞觞，城山揖燕几。

祝公如大椿，明堂栋千祀。

作者简介：王九万，建安（今福建建瓯）人。宁宗嘉定十六年（一二二三）上舍释褐（明嘉靖《建宁府志》卷一六）。理宗端平初知长汀县（清道光《福建通志》卷九四）。